**ПРАВИЛНИК за дейността, структурата и организацията на**

**Националния борд за разследване на произшествия във въздушния,**

**водния и железопътния транспорт**

**Глава първа**

**ОБЩИ ПОЛОЖЕНИЯ**

**Чл. 1.** С този правилник се урежда дейността, структурата и организацията на Националния борд за разследване на произшествията във въздушния, водния и железопътния транспорт, наричан по-нататък „борд“.

**Чл. 2.** (1) Бордът е независим специализиран държавен орган към Министерския съвет, самостоятелно юридическо лице по чл. 60 от Закона за администрацията със седалище гр. София и второстепенен разпоредител с бюджет към министъра на транспорта, информационните технологии и съобщенията.

(2) Със Закона за държавния бюджет за съответната година Народното събрание утвърждава целевия размер на бюджетните разходи на Борда по основни направления – разходи за персонал, издръжка и капиталови разходи. Тези средства не могат да бъдат пренасочвани за други цели.

**Глава втора**

**УСТРОЙСТВО НА БОРДА**

**Чл. 3.** (1) Бордът е постоянно действащ колегиален орган.

(2) Бордът се ръководи от управителен съвет, състоящ се от трима членове, в т.ч. председател и двама заместник-председатели.

(3) Членовете на управителния съвет на борда притежават образование, знания и професионален опит съответно във въздушния, водния и железопътния транспорт по отношение на безопасността, необходими за извършване на дейностите по разследване на произшествията във въздушния, морския и железопътен транспорт.

(4) Членовете на управителния съвет на борда могат да участват в разследване на произшествията във въздушния, морския и железопътен транспорт като ръководители на комисия за разследване или като инспектори в комисията.

**Чл. 4.** Членовете на управителния съвет на борда се назначават от министър-председателя.

**Чл. 5.** (1) Бордът осъществява дейност по разследване на:

1. авиационни събития: авиационни произшествия, сериозни инциденти и инциденти с граждански въздухоплавателни средства на територията на Република България, териториалните води и обслужваното въздушно пространство съгласно поетите от Република България международни ангажименти, независимо от държавата на регистрация на въздухоплавателните средства;

2. морски произшествия и инциденти в морските пространства на Република България, както и произшествия и инциденти с морски кораби, намиращи се във вътрешните водни пътища на Република България и речни кораби, плаващи във вътрешните морски води и в териториалното море на Република България;

3. тежки железопътни произшествия, както и по своя преценка – разследване на произшествия и инциденти, които при различна обстановка са могли да доведат до последиците на тежките железопътни произшествия, и на произшествия и инциденти извън посочените.

(2) При осъществяване на дейността по ал. 1 и в съответствие с чл. 16ж от Закона за гражданското въздухоплаване, чл. 79 от Кодекса на търговското корабоплаване и чл. 115и и чл. 115к от Закона за железопътния транспорт бордът:

1. осъществява координация между ведомствата и юридическите лица, участващи при разследване на авиационни събития, разследване на морски произшествия и инциденти в морските пространства на Република България, както и на произшествия и инциденти с морски кораби, намиращи се във вътрешните водни пътища на Република България и речни кораби, плаващи във вътрешните морски води и в териториалното море на Република България, и разследване на произшествия и инциденти в железопътния транспорт;

2. организира и участва в международни срещи, свързани с разследване на авиационни събития, разследване на морски произшествия и инциденти в морските пространства, както и на произшествия и инциденти с морски кораби, намиращи се във вътрешните водни пътища на Република България и речни кораби, плаващи във вътрешните морски води и в териториалното море на Република България, и разследване на произшествия и инциденти в железопътния транспорт;

3. поддържа контакт с органи за разследване на произшествия на чужди държави за привличане на експерти в случай на тежко произшествие.

**Чл. 6**. (1) Председателят на управителния съвет:

1. представлява борда;

2. свиква и ръководи заседанията на управителния съвет;

3. утвърждава структурата и длъжностните характеристики на инспекторите в борда;

4. назначава и освобождава от заеманата длъжност инспекторите в борда;

5. организира привеждането в изпълнение на решенията на борда и контролира тяхното спазване;

6. утвърждава правилника за вътрешния трудов ред;

7. утвърждава реда за администриране на документите в борда, както и тяхното движение;

8. издава заповеди за създаване на комисии за разследване на произшествията във въздушния, водния и железопътния транспорт по предложение на члена на управителния съвет с компетентност в съответния вид транспорт;

9. осигурява дейностите в сферата на международното сътрудничество, свързани с разследвания във връзка с безопасността във въздушния, водния и железопътен транспорт.

(2) Правомощията на председателя на управителния съвет в негово отсъствие се осъществяват от заместник-председател, за което се издава заповед за всеки конкретен случай. При отсъствие на заместник-председателите, председателят оправомощава друго лице от структурата на борда.

**Чл. 7.** Заместник-председателите на управителния съвет на борда:

1. подпомагат председателя при осъществяване на неговите правомощия;

2. заместват председателя при негово отсъствие;

3. могат да представляват борда пред националните и международните институции в случаите, когато са оправомощени със заповед от председателя на борда.

**Чл. 8.** (1) Членовете на управителния съвет на борда:

1. са равнопоставени при осъществяване на дейността на борда;

2. осъществяват дейността на борда в съответствие с разпоредбите на Закона за гражданското въздухоплаване, Закона за железопътния транспорт, Кодекса на търговското корабоплаване, Правилника за дейността, структурата и организацията на борда, както и другите приложими нормативни актове от българското законодателство и от правото на Европейския съюз;

3. могат да участват в комисиите за разследване на произшествия, инциденти и събития в съответствие със своята компетентност в един от видовете транспорт.

(2) Управителният съвет приема правила за своята работа.

**Чл. 9.** Членовете на управителния съвет на борда имат право да:

1. правят предложения за промяна на този правилник, както и за създаване, изменение и допълнение на вътрешни правила за организацията на работа;

2. правят предложения за оптимизиране на работата на борда;

3. правят предложения за финансово обезпечаване на дейността на борда;

4. организират поддържането и повишаването на квалификацията на инспекторите по съответните видове транспорт.

**Глава трета**

**СТРУКТУРА И ФУНКЦИИ НА БОРДА**

**Чл. 10.** (1) Бордът е с обща численост 11 щатни бройки, в т.ч. председател, 2 заместник-председатели и 8 щатни бройки инспектори, които извършват дейности по разследване на произшествията във въздушния, морския и железопътен транспорт, в съответствие с Приложението.

(2) В областта на разследване на авиационните събития след получаване на уведомление за възникнало събитие членът на управителния съвет на борда с компетентност за разследване на авиационни събития анализира информацията и класифицира събитието за предприемане на последващи действия.

(3) В областта на разследване на авиационните събития инспекторите:

1. изпълняват функции по разследване на авиационни събития, докладване и публикуване на резултатите от разследването с оглед последващото им предотвратяване;

2. прилагат система за докладване на авиационни събития, авиационни произшествия и инциденти;

3. участват в работата на създадените комисии за разследване;

4. изготвят електронна база данни за авиационните събития;

5. изготвят и разпространяват информация за разследваните авиационни събития;

6. анализират действията на физическите и на юридическите лица в областта на въздухоплаването и функционирането на въздухоплавателните средства, обектите и съоръженията, свързани с настъпилото събитие;

7. имат право на достъп до всички въздухоплавателни средства, летища, летателни площадки, летищна обслужваща техника, аеронавигационни и други съоръжения, свързани с разследваното събитие на територията на страната, независимо от собствеността им;

8. изискват обяснения от членовете на екипажа, от всички лица от администрации, авиационни оператори, летища, ръководство на въздушното движение и от организации за техническо обслужване и анализират функционирането на въздухоплавателните средства, оборудването, съоръженията и свързаните с настъпилото събитие полетни записващи устройства и обслужващ персонал;

9. анализират информацията, събрана въз основа на разследваните събития, като правят писмени предписания за осигуряване безопасността на полетите;

10. водят архив за проведените разследвания.

(4) След получаване на съобщение за авиационно събитие на територията, въздушното пространство или териториалните води на Република България определени от председателя на управителния съвет на борда инспектори започват незабавни действия по разследването му до създаването на комисия за разследване на събитието.

(5) В областта на разследване на морски произшествия и инциденти в морските пространства на Република България, както и на произшествия и инциденти с морски кораби, намиращи се във вътрешните водни пътища на Република България и речни кораби, плаващи във вътрешните морски води и в териториалното море на Република България след получаване на уведомление за възникнало морско произшествие или инцидент членът на управителния съвет на борда с компетентност за разследване на морски произшествия и инциденти анализира информацията и класифицира събитието за предприемане на последващи действия.

(6) В областта на разследване на морски произшествия и инциденти в морските пространства на Република България, както и на произшествия и инциденти с морски кораби, намиращи се във вътрешните водни пътища на Република България и речни кораби, плаващи във вътрешните морски води и в териториалното море на Република България, инспекторите:

1. извършват разследване на произшествия и инциденти, като участват в назначена комисия за разследване;

2. прилагат система за докладване при възникване на произшествия и инциденти;

3. изготвят и разпространяват информация за произшествия и инциденти в морските пространства на Република България, както и на произшествия и инциденти с морски кораби, намиращи се във вътрешните водни пътища на Република България и речни кораби, плаващи във вътрешните морски води и в териториалното море на Република България;

4. анализират действията на физическите и юридическите лица и функционирането на плавателните съдове и съоръженията, свързани с настъпило произшествие или инцидент;

5. осъществяват контакти във връзка с разследването и осигуряват взаимодействие със съответните органи на страните-членки на Европейския съюз или на страни извън него;

6. ръководят се от препоръките на Международната морска организация и на Европейския съюз, заложени в техните актове, отнасящи се до разследването на морските произшествия и инциденти;

7. уведомяват Международната морска организация и Европейската агенция за морска безопасност за възникналите произшествия и инциденти;

8. имат право на пълен достъп до всички данни и информация, свързани с разследваното произшествие или инцидент, включително информация от засегнати корабособственици, оператори, във връзка с разследваното произшествие или инцидент, както и да изискват и анализират обяснения от членове на екипажи, участвали в произшествието или инцидента;

9. в окончателния си доклад от разследването правят препоръки по безопасността на корабоплаването, произтичащи от направените изводи при разследването на произшествието или инцидента;

10. водят архив за възникналите произшествия и инциденти и проведените разследвания.

(7) В областта на разследване на произшествия и инциденти в железопътния транспорт след получаване на уведомление за възникнало железопътно произшествие или инцидент на железопътната инфраструктура на Република България членът на управителния съвет на борда с компетентност за разследване на железопътни произшествия анализира информацията и класифицира събитието за предприемане на последващи действия.

(8) Инспекторите по разследване на железопътни произшествия и инциденти:

1. извършват разследване на произшествия и инциденти в железопътния транспорт, като участват в назначена комисия за разследване;

2. прилагат система за докладване на произшествия и инциденти;

3. уведомяват Европейската железопътна агенция за всяко разследвано железопътно произшествие или инцидент;

4. имат право на незабавен достъп до мястото на произшествието, както и до участвалия подвижен състав, железопътната инфраструктура, осигурителната техника, документите и устройствата за обективен контрол;

5. имат право на достъп до използване съдържанието на данните от записващите устройства на возилата и записите за регистриране функционалното състояние на системата за сигнализация и контрол на движението;

6. имат право на достъп до всички доказателствени материали, свързани с разследването, както и достъп до показанията на персонала и експертизите на пострадалите, за което получават съдействие от държавните органи, чиито функции по компетентност са свързани с произшествието;

7. анализират действията на физическите и юридическите лица в областта на железопътния транспорт и функционирането на подвижния железопътен състав, обектите и съоръженията на инфраструктурата, свързани с произшествието или инцидента;

8. изискват и анализират обяснения от участниците в произшествието или инцидента, от очевидци, както и от други лица, свързани с произшествието или инцидента;

9. осъществяват контакт с органите за разследване на железопътни произшествия на други държави за участие на експерти в случай на тежко железопътно произшествие, когато е необходимо;

10. в окончателния доклад за разследваното произшествие или инцидент дават препоръки за безопасност, произтичащи от установените причини при разследваното произшествие или инцидент;

11. създават електронна база данни за железопътните произшествия и инциденти;

12. водят архив за проведените разследвания.

**Чл. 11.** Административното, техническо и финансово обслужване на борда се осъществява от администрацията на Министерството на транспорта, информационните технологии и съобщенията съгласно сключено споразумение между министъра на транспорта, информационните технологии и съобщенията и председателя на борда.

**Глава четвърта  
ОРГАНИЗАЦИЯ НА РАБОТАТА**

**Чл. 12.** Правата и задълженията на служителите в борда, както и изискванията за заемане на съответната длъжност, се определят в длъжностни характеристики, които се утвърждават от председателя на борда.

**Чл. 13.** (1) Работното време на служителите е 8 часа дневно и 40 часа седмично при 5-дневна работна седмица.

(2) Работното време по ал. 1 е от 7,30 до 18,30 ч. с период на задължително присъствие от 10,00 до 16,00 ч. при задължително отработване на нормалната продължителност на 8-часовия работен ден и с обедна почивка 30 минути, която може да се ползва между 12,00 и 14,00 ч.

**Чл. 14.** (1) За изпълнение на определени задачи, свързани с дейността на борда, могат да бъдат привличани нещатни сътрудници в качеството им на експерти.

(2) Правата и задълженията на лицата по ал. 1 се определят в акта за привличането им и в сключения с тях договор от председателя.

**Чл. 15.** Пропускателният режим, документооборотът, противопожарната охрана и други специфични разпоредби, свързани с организацията на работа в борда, се уреждат с вътрешни правила и заповеди на председателя.

**Чл. 16.** Служителите в борда притежават инспекторски карти, издадени от председателя на управителния съвет на борда по образец, утвърден от управителния съвет на борда.

Приложение

към чл. 10, ал. 1

Обща численост на персонала в организационната структура **на Националния борд за разследване на произшествията във въздушния, морския и железопътния транспорт** – 11 щатни бройки

Управителен съвет 3

в т.ч. председател 1

заместник-председатели 2

инспектори по разследване 8